text: Tað verður við Taufee Skandari í spælarahópinum, at Afganistan fer at spæla CAFA Nations Cup í Kyrgistan og Usbekistan í juni. Ágangandi álopsspælarin við góða bóltførleikanum hevur fingið landsliðsboð fyri fyrstu ferð.
text: #000000
text: CAFA Nations Cup er nýggj kapping við sjey liðum, sum miðasiatiska fótbóltssamgongan CAFA skipar fyri. Hetta er fyrstu ferð, at kappingin skal spælast, og kappingarleisturin er einfaldur. Sjey lið eru býtt í tveir bólkar, har báðir bólkavinnararnir spæla finalu. Afganistan er í bólki saman við Kyrgistan og Iran. Hini luttakandi liðini eru Usbekistan, Tajikistan, Turkmenistan, umframt vesturasiatiska Oman, sum hesaferð er boðið við í kappingina. Ætlanin var eisini, at Russland skuldi vera við í kappingini, men russiska fótbóltssambandið gav avboð í apríl.
text: #000002
text: 24 ára gamli Taufee Skandari var føddur í Afganistan í apríl 1999, men flutti árið eftir við familjuni til London. Sum fótbóltsspælari hevur hann ferðast víðað. Hann hevur fyri tað mesta spælt í teimum lægru ensku fótbóltsdeildunum, har hann hevur umboðað FC Windsor, Woodford Town, Northwood FC, Ware FC og New Salamis. Eitt skifti royndi hann seg eisini í SK Bischofshofen í triðbestu deildini í Eysturríki, og á U21-liðnum hjá turkiska Bursaspor.
text: #000005
text: - Mín stóri fótbóltsdreymur er sum hjá øðrum at spæla í bestu ensku fótbóltsdeildini, men tað hevði eisini verið ómetaliga stórt fyri meg, familjuna og øll fólkini har heima, um tað lukkast at spæla Afganistan til heimsmeistarakappingina, sigur hann.
text: #000006
text: Í strembanini eftir at røkka sínum dreymum, kom Taufee til Føroya og B36 í vetur. Avrikini hava verið góð og støðug, og hagtølini siga, at hann hevur higartil skotið tvey mál og átt trý upplegg í ellivu dystum.
text: #000007
text: - Eg trívist væl í Føroyum. Hetta er eitt stimbrandi og fjálgt fótbóltsumhvørvi, og spælararnir, venjaratoymið og øll rundan um felagið hava tikið seg væl ímóti mær. Tað einasta, sum eg eri ovfarin av, er veðrið. Eg visti frammanundan, at tað er kalt í Føroyum, men eg visti ikki, at veturin fór at vera so harður. Nú havi eg vant meg við tað, sigur Taufee Skandari brosandi.
text: #000008